Այս հավատացյալ մարդը բերանացի գիտեր Մեսնեվիի՝ ուխտի հիմնադիր Մելվանա Ջալալ էդ Դին Ռամիի հիմնարար ստեղծագործության 25 618 տները։ Սակայն դա չէր խանգարում նրան իմանալ փողի արժեքը և թզբեհներ վաճառել մարդկանց, որ հավաքվում էին նրա հայտնվելուն պես։ Իր նկատմամբ խիստ լինելով և տառացիորեն կատարելով իր ուխտի բոլոր կանոնները, դերվիշը ներողամիտ էր երաժիշտների նկատմամբ և աչք էր փակում նրանց վարքագծի շեղումների վրա, ձևանում էր, իբր չէր լսում նրանց սրբապիղծ խոսակցությունները։ Այնքան ժամանակ, քանի դեռ նրանք լավ էին նվագում...